次韵秦觀見寄
作者：蘇轍
朝代：宋

paragraphs: 東家有賢人，西家苦相忽。
幽蘭委冰霜，掩靄特未發。
春風限芳蕤，爛漫安可沒。
東南信多士，人物世不闕。
考槃溪山間，自獻耻干謁。
誰憐幽閒女，艷色比南越。
垂耳困鹽車，捐金空買骨。
讀書謝世事，閉門動論月。
予生亦羈旅，處世常卒卒。
誰令釣竿手，强復此持笏。
惟餘七尺軀，空洞中無物。
時蒙好事過，解榻聊一拂。
野情樂江海，夢想扁舟兀。
隠居便醉睡，世路多顛蹶。
榮華一朝事，毀譽百年歇。
相勸沐咸池，陽阿晞汝髮。